Tabel 1: Cakrik Ukara Dhasar Basa Jawa 1) Jejer Jejer/ subjek inggih menika perangan ingkang dados bakuning ukara. Miturut pranataning ukara, jejer menika limrahipun dumunung ing ngajeng. Ingkang saged dados jejer inggih menika tembung/ frasa aran, tembung/ frasa kriya, tembung/ frasa kaanan, tembung/ frasa wilangan, saha tembung/ frasa sesulih purusa. Tuladhanipun inggih menika. (a) Jejer awujud tembung/ frasa aran Tuladhanipun : Ibu maos layang kabar. Sega gudheg murah regane. (b) Jejer awujud tembung/ frasa kriya Tuladhanipun : Sinau bisa gawe pinter, Mulang ngaji kalebu ibadah. (c) Jejer awujud tembung/ frasa kaanan Tuladhanipun : Anggak bisa ngedohke memitran. (d) Jejer awujud tembung/ frasa wilangan Tuladhanipun : Panca tegese lima. 20 (e) Jejer awujud tembung/ frasa sesulih purusa Tuladhanipun : Dheweke lagi sinau basa jawa. Awake dhewe kudu menang ! 2) Wasesa Wasesa/ predikat inggih menika perangan ingkang dados inti ukara ingkang limrahipun dumunung ing sisih tengenipun jejer. Tembung/ frasa ingkang saged dados wasesa ing ukara inggih menika tembung/ frasa kriya, aran, wilangan, ancer-ancer. (a) Wasesa awujud tembung/ frasa kriya Tuladhanipun : Rahmat ngadusi sapi. (b) Wasesa awujud tembung/ frasa aran Tuladhanipun : Bu Rini dhokter puskesmas. (c) Wasesa awujud tembung/ frasa wilangan Tuladhanipun : Sapine Rahmat telulas. (d) Wasesa awujud tembung/ frasa ancer-ancer Tuladhanipun : Rahmat saking Magelang. 3) Lesan Lesan/ objek limrahipun wonten ing ukara tanduk (kalimat aktif). Lesan menika perangan ingkang gumantung wasesaning ukara. Titikanipun lesan inggih menika dumunung ing sisih tengenipun wasesa, saged dados jejer menawi dipunewahi dados ukara tanggap, boten saged sineselan perangan (fungsi) sanesipun (preposisi).Tuladhanipun: (i) Simbah putri dhahar kolak. 21 (ii) Bapak mundhutaken ibu kalung. 4) Geganep Geganep utawi pelengkap inggih menika peranganing ukara kangge njangkepi wasesa, dene titikanipun boten saged dados jejer ing ukara tanggap. Tuladhanipun: (i) Rini nukokake klambi adhine. (ii) Rahmat nangis sesenggukan. 5) Katrangan Titikanipun katrangan inggih menika limrahipun boten dados intining ukara, dunungipun mardika (saged ing ngajeng, tengah utawi ing pungkasan). Jinising katrangan inggih menika: (a) katrangan wekdal (waktu) tuladhanipun : Enjing wau ibu tindak pasar. (a) katrangan pangganen/ papan (tempat), katitik saking tembung ancer-ancer ana, ing, neng, menyang. Tuladhanipun : Rini mangsak lodheh ing pawon. (b) katrangan cara, mratelakaken cara/ kados pundi tandang damelipun wasesa. Tuladhanipun : Kanthi runtut pak lurah nerangake bab pemilu. (d) katrangan piranti (alat) Tuladhanipun : Rahmat ngedhuk lemah nganggo pacul. (e) katrangan sebab Tuladhanipun : Rahmat ora mungguh amarga ora tau sinau. 22 (f) katrangan ancas (tujuan) Tuladhanipun : Simbah putri dipundhutake tivi kanggo hiburan. (g) katrangan akibat Tuladhanipun : Rahmat ora tau gelem mangan, dadi awake garing. Jinising ukara miturut tumindaking jejer kaperang dados kalih, inggih menika ukara tanduk saha ukara tanggap. 1) Ukara Tanduk Ingkang kawastanan ukara tanduk/ kalimat aktif inggih menika ukara ingkang wasesanipun awujud tembung kriya tanduk. Tembung kriya ingkang dados wasesa ing ukara tanduk limrahipun rinaketan ater-ater anuswara (m-, n-, ng-, ny-) utawi ater-ater anuswara lan panambang -i/ -ake. Jejer ing ukara tanduk limrahipun nindakaken pakaryan utawi dados paraga. Ukara tanduk kaperang dados kalih inggih menika: (a) ukara tanduk mawa lesan, tuladhanipun: Adhiku maca buku basa jawa, (b) ukara tanduk tanpa lesan, tuladhanipun : Bebeke ngendhog. 2) Ukara Tanggap Ukara tanggap/ kalimat pasif inggih menika ukara ingkang wasesanipun awujud tembung kriya tanggap. Wasesa ing ukara tanggap migunakaken tembung kriya ingkang rinaketan ater-ater dak-, di-, ka-. Tuladhanipun : (i) Layang iki katulis dening kakangku. J W L (ii) Rotimu dakpangan mau bengi. J W K 23 Miturut cacahing klausa, ukara saged kabedakaken dados kalih inggih menika ukara lamba saha ukara camboran. a) Ukara Lamba Ukara lamba/ kalimat sederhana inggih menika ukara ingkang kadadosan saking satunggal klausa.Tuladhanipun : Eyang ngunjuk jampi beras kencur. b) Ukara Camboran Ingkang kawastanan ukara camboran/ kalimat majemuk inggih menika ukara ingkang kadadosan saking kalih klausa utawi langkung. Tuladhanipun: Bapak kondur nalika ibu mangsak neng pawon. Ukara camboran kabedakaken dados kalih inggih menika ukara camboran sejajar saha ukara camboran susun. (1) Ukara Camboran Sejajar Ukara camboran sejajar/ majemuk setara titikanipun inggih menika (a) kadadosan saking klausa-klausa ingkang sajajar. Klausa satunggal boten dados peranganing klausa sanesipun, saengga saged madeg dados ukara piyambak, (b) migunakaken tembung panggandeng lan sarta , nanging, dening, banjur, terus, utawa, malah, nuli, lajeng, tur, saha. Tuladhanipun : (i) Aku ngrajang bumbu dene mbakyuku methiki kangkung. (ii) Bapak mipili jagung lan ibu nglumpukake pipilane. 24 (2) Ukara Camboran Susun Ukara camboran susun/ kalimat majemuk bertingkat titikanipun: (a) klausa satunggal minangka peranganing klausa sanesipun, utawi kadadosan saking klausa inti lan klausa pang (induk dan anak kalimat), (b) migunakaken tembung panggandeng akibate, mula, saengga, nganti, sinambi, karo, kanthi, menawa, yen, kaya-kaya, genah, yakuwi, umpama, karana. Tuladhanipun : (i) Supaya manganmu akeh, kowe taktukokake gule. (ii) Rahmat ora bisa turu amarga dheweke kuwatir yen bandhane dicolong uwong. (iii) Bapak badhe numbasake adhiku sepeda menawa dheweke munggah kelas enem. Miturut suraosipun ukara ing basa Jawi kepareng dados gangsal inggih menika ukara cariyos, ukara pakon, ukara pitaken, ukara sambawa, saha ukara sananta. a) Ukara Cariyos Ukara cariyos/ kalimat berita inggih menika ukara ingkang nyariosaken utawi ngandharaken satunggaling bab/ prastawa. Tuladhanipun : Bocah-bocah pada seneng nonton jathilan Ponorogo. 25 b) Ukara Pakon/ kalimat perintah Ukara pakon/ kalimat perintah inggih menika ukara ingkang nyuraosaken paken katujokaken dhateng tiyang sanes supados nindakaken satunggaling bab/ pakaryan, tuladhanipun : Roni, enggal digarap PRmu! c) Ukara Pitaken Ukara pitaken/ kalimat tanya inggih menika ukara ingkang isinipun awujud pitakenan, tuladhanipun : Bapak badhe tindak jam pinten? d) Ukara Sambawa Ukara sambawa inggih menika ukara ingkang isinipun awujud pangarep-arep, saumpama utawi sanajan. Ukara menika limrahipun migunakaken tembung kriya ingkang kawuwuhan panambang -a, -ana, -na. Tuladhanipun: (i) Sugiha aku